विवेकानंद और गांधी धर्मांतरण के सख्त खिलाफ थे. धर्मांतरण हिन्दुओं का ईसाइयत और इस्लाम में ही हो रहा था. दोनों महापुरुषों ने दलितों पर अत्याचार करने वाले हिंदू पोंगापंडितों के मुंह से नकाब नोचे. दलितों को अपनी आत्मा के आगोश में लिया. हिन्दुत्व के ताबेदार विवेकानंद फाउंडेशन बनाते हैं. गांधी को शौचालय में प्रतिष्ठित करते हैं. दलितों के घर होटल की थाली बुलाकर भोजन करते हैं. सबकी तस्वीरें खिंचवाते हैं. पालतू मीडिया के पास बहुत से फालतू काम भी होते हैं. यही हाल आदिवासी की हालत को लेकर है. इसमें शक नहीं कि राष्ट्रीय स्वयंसेवक संघ ने वनवासियों की सेवा का बीड़ा जरूर उठाया है. शिक्षा के इलाके में भी उन्होंने ईसाई मिशनरियों के मुकाबले काम करना जारी रखा है. यह सामाजिक और सतही तौर से लोककल्याणकारी है. ईसाई मिशनरियों के मन में आदिवासियों के लिए जातिगत घृणा नहीं होती. उच्च वर्णीय हिन्दुओं में होती ही है. जातिवाद ही तो हिन्दू धर्म का जहर है वरना हमारे पुरखों के विचारों में अमृत ही अमृत भरा है. उसकी ही बूंदें तो बुद्ध से लेकर विवेकानंद तक ने सारी दुनिया में छलकाई हैं. यह समस्या राजनीतिक बयानबाजी और हथियारबंद सरकारी हिंसा के जरिए तय नहीं हो सकती है. आदिवासी की अस्मत और अस्मिता लोकतंत्र की आंखें हैं उनसे इंसानियत के मानक रूपों का क्षितिज दिखाई देता है.